
Αρκαλοχώρι, 05/ 10 /2026
Προς: ΜΜΕ
ΔΕΛΤΙΟ ΤΥΠΟΥ

«Το μείζον είναι η αντιπλημμυρική θωράκιση, όχι οι εκ των υστέρων αποκαταστάσεις» - Αυστηρό μήνυμα Δημάρχου Μινώα Πεδιάδας στη σύσκεψη για την αποκατάσταση των ζημιών από την πρόσφατη κακοκαιρία με την παρουσία κυβερνητικού κλιμακίου

«Για εμάς δεν είναι λύση να δίδονται χρήματα, κάθε φορά μετά από φυσικές καταστροφές, μόνο για να κάνουμε ξανά αποκαταστάσεις. Αυτό είναι το έλασσον. Το μείζον είναι να προχωρήσει η ανάθεση των μεγάλων αντιπλημμυρικών έργων από το Υπουργείο Υποδομών και ταυτόχρονα, να χρηματοδοτηθούν τα μικρά αντιπλημμυρικά έργα για τα οποία έχουμε υποβάλλει μελέτες και αιτήματα αλλά χρηματοδότηση δεν έχει δοθεί». 

Με αυτό το ξεκάθαρο και κατηγορηματικό μήνυμα, ο Δήμαρχος Μινώα Πεδιάδας Βασίλης Κεγκέρογλου τοποθετήθηκε στη σύσκεψη που συγκάλεσε στην Περιφέρεια Κρήτης ο Περιφερειάρχης Σταύρος Αρναουτάκης, παρουσία κυβερνητικού κλιμακίου, αποτελούμενο από τον Υπουργό Υποδομών Χρίστο Δήμα, τον Υπουργό Κλιματικής Κρίσης και Πολιτικής Προστασίας Ευάγγελο Τουρνά, τον Υφυπουργό Κώστα Κατσαφάδο και τον Υφυπουργό Αγροτικής Ανάπτυξης Γιάννη Ανδριανό.

Ο Δήμαρχος έθεσε επιτακτικά το ζήτημα της πρόληψης και της ουσιαστικής προστασίας, ξεκαθαρίζοντας ότι η τακτική της εκ των υστέρων «επούλωσης των πληγών» μετά από κάθε ακραίο καιρικό φαινόμενο έχει εξαντλήσει τα όρια της και μπορεί να γίνει δεκτή μόνο όταν συμβαίνει πρώτη φορά και δεν έχει διαπιστωθεί το πρόβλημα.

Η Δημοτική Αρχή έχει επισημάνει εδώ και χρόνια συγκεκριμένα και διαπιστωμένα  προβλήματα, ενώ ήδη από το 2021 υπάρχουν έτοιμες προμελέτες για κρίσιμες αντιπλημμυρικές παρεμβάσεις γύρω από το Αεροδρόμιο. Παράλληλα, ο Δήμος έχει ζητήσει την άμεση χρηματοδότηση μικρών αντιπλημμυρικών έργων για τα οποία υπάρχουν μελέτες και μπορούν να δημοπρατηθούν χωρίς καθυστερήσεις.

Ο Δήμαρχος έδωσε ιδιαίτερη έμφαση στα προβλήματα που παρουσιάζονται σε κάθε κακοκαιρία, με επίκεντρο την ευρύτερη περιοχή του αεροδρομίου Καστελλίου, όπου η εξέλιξη των εργασιών δημιουργεί νέα δεδομένα και καθιστά επιβεβλημένο, έναν συνολικό και ολοκληρωμένο σχεδιασμό αντιπλημμυρικής προστασίας. Στο πλαίσιο των αυτοψιών που πραγματοποιήθηκαν στις πληγείσες περιοχές, ο Υπουργός Υποδομών Χρίστος Δήμας μετέβη στο Καστέλλι, όπου ενημερώθηκε αναλυτικά από το Δήμαρχο, τον Αντιπεριφερειάρχη Νίκο Συριγωνάκη αλλά και τις υπηρεσίες του ΔΑΗΚ.

Ο Δήμαρχος περιέγραψε με μελανά χρώματα την κατάσταση στο οδικό και αγροτικό δίκτυο, υπενθυμίζοντας ότι κατά τη διάρκεια των έντονων φαινομένων διακόπηκε η κυκλοφορία σε έξι επαρχιακούς δρόμους, ενώ όπως είπε χαρακτηριστικά, οι νέες πλημμύρες αφάνισαν τις εκτεταμένες παρεμβάσεις που είχε υλοποιήσει ο Δήμος καθ' όλη τη διάρκεια του καλοκαιριού για τη βελτίωση της αγροτικής οδοποιίας.

Κλείνοντας την τοποθέτηση του, παρουσία βουλευτών, Αντιπεριφερειαρχών, Δημάρχων, εκπροσώπων της Πολιτικής Προστασίας, της Πυροσβεστικής και του Οργανισμού Ανάπτυξης Κρήτης (ΟΑΚ), ο Δήμαρχος υποστήριξε ότι η πρόσφατη κακοκαιρία, φέρνει στην επιφάνεια με τον πιο ξεκάθαρο τρόπο, την ανάγκη για άμεσες παρεμβάσεις, ώστε να μην μείνει η περιοχή ανοχύρωτη απέναντι στα επόμενα ακραία καιρικά φαινόμενα.

